b'\n_START_ARTICLE_\nDalmatinas\n_START_SECTION_\nI\xc5\xa1vaizda\n_START_PARAGRAPH_\n\xc5\xa0ios veisl\xc4\x97s \xc5\xa1unys yra raumeningi, vidutinio dyd\xc5\xbeio, turi labai daug i\xc5\xa1tverm\xc4\x97s. Tai labai eleganti\xc5\xa1ki \xc5\xa1unys. Dalmatino k\xc5\xabno sud\xc4\x97jimas pana\xc5\xa1us \xc4\xaf pointeri\xc5\xb3 veisl\xc4\x97s \xc5\xa1un\xc5\xb3, i\xc5\xa1 kuri\xc5\xb3 jie gali b\xc5\xabti kil\xc4\x99. Letenos apvalainos, su i\xc5\xa1lenktais pir\xc5\xa1tais. Nagai b\xc5\xabna balti arba tokios pa\xc4\x8dios spalvos kaip d\xc4\x97mel\xc4\x97s. Ausys plonos, smail\xc4\x97jan\xc4\x8dios link galiuk\xc5\xb3, priglud\xc4\x99 prie galvos._NEWLINE_Idealus suaugusio dalmantino \xc5\xabgis yra tarp 54 cm ir 61 cm ties gogu, o svoris 20-32 kg. Patinai stambesni u\xc5\xbe pateles.\n_START_SECTION_\nKailis\n_START_PARAGRAPH_\nKailis plonas, tankus ir \xc5\xa1velnus. Pagrindin\xc4\x97 spalva yra balta su apvaliomis juodos arba rudos spalvos d\xc4\x97mel\xc4\x97mis. Gelsvos, oran\xc5\xbein\xc4\x97s, melsvos, trij\xc5\xb3 spalv\xc5\xb3 d\xc4\x97mel\xc4\x97s retai pasitaiko ir neatitinka standart\xc5\xb3, tod\xc4\x97l tokie \xc5\xa1unys negali dalyvauti parodose. \xc5\xa0uniukai gimsta su baltu kailiuku, d\xc4\x97mel\xc4\x97s i\xc5\xa1ry\xc5\xa1k\xc4\x97ja \xc5\xa1uniukams augant. Kartais d\xc4\x97mel\xc4\x97s matosi pro naujagimio \xc5\xa1uniuko od\xc4\x85. D\xc4\x97mel\xc4\x97s b\xc5\xabna apvalios ir i\xc5\xa1sid\xc4\x97s\xc4\x8diusios po vis\xc4\x85 dalmantino k\xc5\xabn\xc4\x85. Ma\xc5\xbeesn\xc4\x97s d\xc4\x97mel\xc4\x97s b\xc5\xabna ant \xc5\xa1uns snuku\xc4\x8dio ir uodegos. Dalmatin\xc5\xb3 kailis \xc5\xa1eriasi du kartus per metus, bet suma\xc5\xbeinti \xc5\xa1i\xc4\x85 problem\xc4\x85 galima vitaminais. Dalmatin\xc5\xb3 plaukai turi dygliukus, tod\xc4\x97l plaukeliai \xc4\xafstringa drabu\xc5\xbeiuose ir yra sunkiai valomi, bet naudojant lipnius valomuosius \xc5\xa1epe\xc4\x8dius, tai ne problema. Dauguma \xc5\xbemoni\xc5\xb3, kurie yra alergi\xc5\xa1ki kailiniams gyv\xc5\xabnams, nejau\xc4\x8dia alergijos b\xc5\xabtent \xc5\xa1ios \xc5\xa1un\xc5\xb3 veisl\xc4\x97s kailiui.\n_START_SECTION_\nSpalvos\n_START_PARAGRAPH_\nDa\xc5\xbeniausiai dalmatinai b\xc5\xabna balti, su rudomis ar juodomis d\xc4\x97mel\xc4\x97mis. Kartais pasitaiko ir kitoki\xc5\xb3 spalv\xc5\xb3 (gelsvos, melsvos, trispalvi\xc5\xb3 ir t. t.) d\xc4\x97meli\xc5\xb3, ta\xc4\x8diau tokie \xc5\xa1unys neatitinka standarto ir negali dalyvauti parodose. Dalmatin\xc5\xb3 akys yra vidutinio dyd\xc5\xbeio - rudos, m\xc4\x97lynos arba gintarinio atspalvio. Rudad\xc4\x97mi\xc5\xb3 dalmatin\xc5\xb3 akys da\xc5\xbeniausiai b\xc5\xabna gintarinio atspalvio, o juodad\xc4\x97mi\xc5\xb3 - rudos. M\xc4\x97lynos akys laikomos nukrypimu nuo standarto, manoma, kad m\xc4\x97lynos akys gali b\xc5\xabti susij\xc4\x99 su \xc5\xa1un\xc5\xb3 kurtumu.\n_START_SECTION_\nTemperamentas\n_START_PARAGRAPH_\nKadangi senov\xc4\x97je dalmatinai lyd\xc4\x97davo karietas, \xc5\xa1ios veisl\xc4\x97s \xc5\xa1unys yra labai aktyv\xc5\xabs ir jiems reikia daug treniruo\xc4\x8di\xc5\xb3. Jie labai greiti b\xc4\x97gikai, savimi pasitikintys ir i\xc5\xa1tvermingi. Dalmatinai energingi ir \xc5\xbeaismingi, tod\xc4\x97l yra puik\xc5\xabs vaik\xc5\xb3 kompanionai, taip pat jie ypa\xc4\x8d \xc5\xa1veln\xc5\xabs \xc5\xbemon\xc4\x97ms bei \xc5\xbeirgams._NEWLINE_Svarbu, kad jie bendraut\xc5\xb3 su vaikais, kol dar yra jauni, taip pat svarbu, kad vaikai i\xc5\xa1mokt\xc5\xb3 tinkamai \xc5\xbeaisti su \xc5\xa1unimis. Svarbu dalmatinus laikyti atokiau nuo ma\xc5\xbe\xc5\xb3 vaik\xc5\xb3, nes tai labai energingi, bei aktyv\xc5\xabs \xc5\xa1unys._NEWLINE_\xc5\xa0ie \xc5\xa1unys negali b\xc5\xabti dresiruojami naudojant grubius metodus. Jie vertina \xc5\xbemoni\xc5\xb3 draugyst\xc4\x99 ir tikrai li\xc5\xabd\xc4\x97s u\xc5\xbedaryti kieme ar r\xc5\xabsyje. Dalmatinai \xc5\xbeinomi d\xc4\x97l savo sumanumo ir stipraus i\xc5\xa1gyvenimo instinkto.'